Eugenius episcopus, servus servorum Dei, dilectis filiis monachis Sancti-Petri-Vivi, salutem et apostolicam benedictionem. Quia ecclesia vestra pastoris erat solatio destituta, curæ nobis fuit dilectionem vestram apostolicis litteris commonere, ut de Cluniacensi ordine talem vobis abbatem eligere studeretis, per quem ecclesia vestra, tam in temporalibus quam in spiritualibus, grata Domino susciperet incrementa. Quod quia vos fecisse cognoscimus, devotionem vestram in Domino collaudantes, per præsentia vobis scripta mandamus quatinus instituta Cluniacensis ordinis, juxta mandatum vestri abbatis, recipiatis, et, quantum humana fragilitas patitur, studeatis inviolabiliter observare; et ut sine alio scrupulo sub regimine memorati abbatis valeatis Domino deservire, eum ab obedientia et subjectione Cluniacensis abbatis omnino absolvimus. Et propterea quia Cluniacensis monachus idem abbas noscitur extitisse, vos, vel ecclesiam vestram nulla obedientia vel reverentia volumus Cluniacensi abbati astringi. Datum Altissiodori, VIIº idus octobris.